黃克謙

黃克謙 ， 字含光 ， 浙江杭州府仁和人 ， 明朝政治人物 ， 進士出身 。 萬曆二十六年 （ 1598年 ） 登戊戌進士 ， 爲工部主事 ， 榷稅荊州 ， 內監陳奉亦督稅於荊 ， 橫甚 ， 請便設東關稅 ， 克謙上疏爭之 ， 事得寢 。 沙市有通濟橋 ， 檣帆高者不得入 ， 遇風濤常觸石碎舟 ， 商旅苦之 。 克謙捐千金易橋爲高梁 ， 人稱便焉 ， 號爲黃公津 。 使竣還朝 ， 調兵部 ， 歷郎中 ， 有縉紳爲武吏求遷 ， 克謙正詞拒之 ， 言者赧然退 。 歷遷湖廣右參政 、 廣東右參政 ， 分守嶺南 。 廣州俗 ， 富而悍 ， 貧者椎埋攻剽爲奸 ， 所屬十六州縣以盜聞者日數百也 ， 牘而進皆重闢也 。 克謙力爲疏別 ， 無流滯者 ， 行之既久 ， 人不敢犯 ， 盜亦息 。 數年以疾歸 ， 克謙性至孝 ， 以不及祖父飯含 ， 每言及泣數行下 。 事母盡色養 ， 友愛諸兄 ， 恥言人過 ， 子孫相傳爲法 。 以子黃機貴 ， 贈吏部尚書 。